የኢትዮጵያ ፣ ግብፅ እና የሱዳን የውሃ ሃብት ሚኒስትሮች በአዲስ አበባ እየመከሩ ነው
የኢትዮጵያ፣ግብፅና የሱዳን  የውሃ ሃብት ሚኒስትሮች እና የሙያተኞች ቴክኒክ ኮሚቴ በጋራ በአዲስ አበባ እየመከሩ ነው።ስብሰባው ለሁለት ቀናት የሚቆይ ሲሆን የሶስቱን አገራት የጋራ ተጠቃሚነት በሚያረጋግጡ ጉዳዮች ዙሪያ ያጠነጥናል።የሱዳኑ የውሃና መስኖ ሚንስትር ሙአተዝ ሙሳ፣ የግብጹ አቻቸው ዶክተር ኢንጂነር አብደል አቲ እና የኢትዮጵያ ውሃ መስኖና ኤሌክትሪክ ሚንስትሩ ዶክተር ኢንጂነር ስለሽ በቀለ በስብሰባው ተገኝተዋል።ከወራት በፊት የሶስቱ አገራት የውሃ ሃብት ሚንስትሮች በአገራቱ መሪዎች የተሰጠውን መመሪያ ተግባራዊ ለማድረግ  በሱዳን ካርቱም መወያየታቸው ይታወሳል።በውይይታቸውም የመሰረተ ልማት ፈንድ ማቋቋምን በተመለከተ መግባባት ላይ እንደደረሱ የውጭ ጉዳይ ሚንስቴር ቃል አቀባይ አቶ መለስ አለም መግለጻቸው አይዘነጋም።ነገር ግን የታላቁ ህዳሴ ግድብን በተመለከተ ግብጽ የ1959 ስምምነት ተቀበሉ  የሚል ሃሳብ በማቅረቧ ስምምነት ላይ መድረስ አለመቻሉንም ቃል አቀባዩ በወቅቱ በሰጡት መግለጫ  አመልክተዋል።ለመገናኛ ብዙኃን ዝግ በሆነው በዚህ የሶስትዮሽ ስብሰባ ላይም ታላቁ የኢትዮጵያ ህዳሴ ግድብን በሚመለከት ሰፊ ውይይት ይደረግበታል ተብሎ ይጠበቃል።(ኢዜአ)